અને બન્યું પણ એમ જ બપોરે ભરતે જ્યારે ભુરીબાને માંડીને વાત કરી. વાત જાણે એમ હતી કે પરદેશ રહેતી પોતાની દિકરીની દિકરી ને સાચવવા કલ્પનાને મોકલવાનો બહેનનો પ્રસ્તાવ હતો.જેમાં પોતાની દોહિત્રીની સાથે સાથે ભરત -કલ્પનાના બાળકોના ભવિષ્યની સલામતીની જોગવાઇ ઉભી થતી હતી. રૂપિયાના બદલે રિયાલમાં કમાણી કરાવી આપવાની વાત હતી જેના લીધે નિકી-એકતા અને નિલયના ભવિષ્ય સોનેરી બને તેમ હતા.અહીં જરૂર હતી તો માત્ર કલ્પનાની હિંમતની, બાળકો માટે થઇને બાળકો થી જુદા રહેવાની તૈયારીની, ભરતથી જુદાઇની .એક જ રૂમમાં ભૂરીબા સહિત છ યે જણાનુ વિશ્વ સમાઇ જતુ હતું. એ વિશ્વથી ક્યાંય દૂર તદ્દન અજાણી ભોમકામાં એણે પોતાનું વિશ્વ ઉભુ કરવાનું હતું .પોતાના બાળકોને સુના મુકીને બીજાનાં બાળકને હૈયે વલગાડીને હેત કરવાનું હતું.